## El Consell designa els seus representants en la comissió mixta Consell-Corts per a la reforma del sistema de finançament autonòmic

*** Formaran part d'este òrgan, per part del Consell, les persones titulars de la Conselleria d'Hisenda, la Secretaria Autonòmica d'Hisenda i la Direcció General de Finançament**

El Consell ha aprovat un acord pel qual designa els seus representants en la comissió mixta Consell-Corts per a la reforma del sistema de finançament i valoració del deute històric.

Així, formaran part d'esta comissió, per part del Govern Valencià, les persones titulars de la Conselleria d'Hisenda, Economia i Administració Pública, que presidirà l'òrgan; la Secretaria Autonòmica d'Hisenda i Finançament, que exercirà la secretaria; i la Direcció General de Finançament.

S'adapta així la representació del Consell en este òrgan a la nova estructura organitzativa de la Generalitat i es fa un pas més en la posada en marxa del procés per a convocar pròximament una reunió d'este per a informar sobre les accions del Consell en favor de la reforma del finançament.

El Consell va aprovar el juny de 2016, en compliment d'una resolució de les Corts, la posada en funcionament d'esta comissió mixta Consell-Corts amb la finalitat de crear un espai de diàleg, d'intercanvi d'idees i de debat entorn de les possibles solucions en l'àmbit de la reforma del sistema de finançament i de la valoració del deute històric.

Fecha: 04/01/2024